VF Plus: ‘Nalatigheid lei tot Driehoek-tragedie’Die loopbrug by die Hoërskool Driehoek. Foto: Marius Vermaak/Maroela Media. Die VF Plus het Woensdag Panyaza Lesufi, LUR vir onderwys in Gauteng, en sy departement van nalatigheid beskuldig in verband met die tragedie wat vroeër vanjaar by Hoërskool Driehoek afgespeel het en gesê die party ondersoek die moontlikheid om strafregtelike klagte in dié verband in te stel. Dit kom nadat Angie Motshekga, minister van onderwys, in antwoord op ŉ parlementêre vraag van die VF Plus se adv. Anton Alberts gesê het inspeksies van die loopbrug het op 8 April 2006, 20 September 2006, 8 April 2014 en in Julie verlede jaar plaasgevind. ŉ Betonblok van dié loopbrug by Hoërskool Driehoek in Vanderbijlpark het op 1 Februarie vanjaar ineengestort en die lewe van vier leerders geëis, terwyl 29 ander beseer is. Alberts het in ŉ verklaring gesê Motshekga se parlementêre antwoord toon duidelik dat die inspeksies van die brug sporadies gedoen is en nie volgens sinvolle intervalle nie. Hy beweer ook die laaste ondersoek wat in Julie verlede jaar gedoen is, was nie deel van ŉ infrastruktuur-inspeksie nie, maar ŉ ondersoek om die skoolgrootte-kapasiteit te bepaal. Hoërskool Driehoek in Vanderbijlpark (1 Februarie 2019) (Foto: Nhlanhla Phillips/African News Agency/ANA) “Die laaste infrastruktuur-inspeksie was bloot deel van [Lesufi] se polities gemotiveerde inisiatiewe om Afrikaanse skole te vernietig deur skole wat nie vol is nie te dwing om nie-Afrikaanssprekende leerders in te neem,” het hy gesê. “Dit is duidelik dat die sogenaamde infrastruktuur-inspeksie wat moes saamval met die skoolgrootte-inspeksie net daarop gerig was om klaskamergroottes te peil en nie die strukturele integriteit van die skool nie.” Hy het aangevoer die “politiekery” van Lesufi en sy departement het gelei tot die gebrekkige onderhoud van Hoërskool Driehoek. “Die eerste groep inspeksies was lank terug en sporadies gedoen en die fokus van die laaste inspeksie is bloot gedryf deur politieke oogmerke en nie om die veiligheid van die skool-infrastruktuur te verseker nie,” sê hy. Volgens Alberts ondersoek die party tans die moontlikheid om kriminele klagte teen Lesufi en sy departement aanhangig te maak. “Dit is bejammerenswaardig dat gewone mense en leerders moes ly weens die ANC wat nie vir almal regeer nie en minderhede teiken vir hulle eie gebreke.”